Diari Oficial de la Generalitat Valenciana


Sumari del DOGV 9561, del 24-03-2023 (2023/2961)

ACORD de 10 de març de 2023, entre la Conselleria d'Innovació, Universitats, Ciència i Societat Digital i la Vicepresidència Segona i Conselleria d'Habitatge i Arquitectura Bioclimàtica, per a exercir les labors de supervisió de projectes d'obres.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9561

Data del DOGV
:   24-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/2961


Data del document
:   10-03-2023

Organisme emissor


Tipus de document
:   Acord

ACORD de 10 de març de 2023, entre la Conselleria d'Innovació, Universitats, Ciència i Societat Digital i la Vicepresidència Segona i Conselleria d'Habitatge i Arquitectura Bioclimàtica, per a exercir les labors de supervisió de projectes d'obres. [2023/2961]  
  
  
D'una banda, Josefina Bueno Alonso, consellera d'Innovació, Universitats, Ciència i Societat Digital, en virtut del que es disposa en el Decret 15/2022, de 14 de maig, del president de la Generalitat, pel qual es nomena la persona titular de la Conselleria d'Innovació, Universitats, Ciència i Societat Digital (DOGV 14.05.2022).  
D'altra banda, Héctor Illueca Ballester, vicepresident segon i conseller d'Habitatge i Arquitectura Bioclimàtica, en virtut del que es disposa en el Decret 29/2021, de 10 de setembre, pel qual es nomena la persona titular de la Vicepresidència Segona i Conselleria d'Habitatge i Arquitectura Bioclimàtica (DOGV 10.09.2021),  
  
EXPOSEN  
  
I. Que de conformitat amb el Decret 5/2019, de 16 de juny, del president de la Generalitat, pel qual es determina el nombre i la denominació de les conselleries, i les seues atribucions, s'assignen a la Conselleria d'Innovació, Universitats, Ciència i Societat Digital les competències en matèria d'universitats, ciència i investigació i innovació tecnològica.  
II. Que segons el que es disposa en el Decret 5/2019, de 16 de juny, s'assignen a la Vicepresidència Segona i Conselleria d'Habitatge i Arquitectura Bioclimàtica, les competències en matèria d'habitatge i de regeneració urbana i sostenibilitat energètica residencial.  
III. Que en el Decret 243/2019, de 25 d'octubre, del Consell, d'aprovació del Reglament orgànic i funcional de la Conselleria d'Innovació, Universitats, Ciència i Societat Digital (DOGV 06.11.2019), es concreten les competències i atribucions dels òrgans superiors, directius i administratius del departament, i l'article 14.2.r atribueix a la Sotssecretaria «la gestió patrimonial dels béns afectes a la Conselleria.»  
  
La Conselleria d'Innovació, Universitats, Ciència i Societat Digital ha previst per al període 2023-2025 una sèrie d'actuacions de conservació, adequació i millora de diferents immobles, d'acord amb el que es preveu en la Llei 14/2003, de 10 d'abril, de patrimoni de la Generalitat Valenciana, en concret:  
- Rehabilitació energètica i adequació funcional per a futurs usos relacionats amb l'avanç de la societat digital en les antigues naus d'Amaro. Alacant. Pressupost total: 4.830.920 €.  
- Rehabilitació energètica i accessibilitat de l'Escola d'Art i Superior de Ceràmica de Manises. Manises. Pressupost total: 2.503.740 €.  
- Rehabilitació energètica i accessibilitat de l'Escola d'Art i Superior de Disseny d'Alacant. Alacant. Pressupost total: 1.130.360 €.  
  
- Rehabilitació energètica i adequació funcional per a ús administratiu de l'antic edifici de Correus de Castelló de la Plana. Castelló de la Plana. Pressupost total: 2.843.160 €.  
- Obres d'adaptació en el port d'Alacant per a espai de vehicles autònoms. Alacant. Pressupost total: 7.702.800 €.  
IV. Que la Conselleria d'Innovació, Universitats, Ciència i Societat Digital manca dels mitjans tècnics idonis per a desenvolupar els treballs de supervisió de projectes per a les actuacions de conservació, adequació i millora previstes.  
El Decret 243/2019, de 25 d'octubre, del Consell, d'aprovació del Reglament orgànic i funcional de la Conselleria d'Innovació, Universitats, Ciència i Societat Digital i l'Ordre 7/2020, d'11 de febrer, de la consellera d'Innovació, Universitats, Ciència i Societat Digital, per la qual es desplega el Decret 243/2019 (DOGV 13.02.2020), no preveuen en la seua estructura orgànica una unitat administrativa pròpia que tinga encarregades les funcions inherents a les unitats de supervisió de projectes, establides en la legislació de contractes de les administracions públiques.  
Atesa la necessitat de disposar dels projectes tècnics corresponents a les esmentades obres supervisats en 2023 per a poder realitzar la consegüent licitació de les obres i per raons d'eficàcia, s'ha considerat oportú encarregar-ne la realització a la Vicepresidència Segona i Conselleria d'Habitatge i Arquitectura Bioclimàtica, que disposa de personal qualificat per a dur a terme els treballs indicats mentre es crea en l'estructura orgànica de la Conselleria i es dota una unitat administrativa pròpia que puga realitzar les labors de supervisió d'aquests projectes.  
  
VI. Que de conformitat amb l'article 11 de la Llei 40/2015, d'1 d'octubre, de règim jurídic del sector públic, la realització d'activitats de caràcter material o tècnic de la competència dels òrgans administratius o de les entitats de dret públic podrà ser encarregada a altres òrgans o entitats de dret públic de la mateixa o de diferent Administració, sempre que entre les seues competències estiguen aqueixes activitats, per raons d'eficàcia o quan no es dispose dels mitjans tècnics idonis per al seu acompliment.  
VII. Que d'acord amb les anteriors consideracions, mitjançant aquest acord la Conselleria d'Innovació, Universitats, Ciència i Societat Digital encarrega, per raons d'eficàcia i falta de mitjans tècnics idonis, la realització de les tasques necessàries de supervisió de projectes previstes en l'article 235 de la Llei 9/2017, de 8 de novembre, de contractes del sector públic, en relació amb l'article 136 del Reial decret 1098/2001, de 12 d'octubre, pel qual s'aprova el reglament general de la Llei de contractes de les administracions públiques, de les obres descrites en l'apartat III.  
L'encàrrec de gestió no suposa cessió de la titularitat de la competència ni dels elements substantius del seu exercici, sent responsabilitat de l'òrgan o entitat que encarrega dictar els actes o les resolucions de caràcter jurídic que donen suport o en els quals s'integre la concreta activitat material objecte d'encàrrec.  
En tot cas, l'entitat o l'òrgan encarregat tindrà la condició d'encarregat del tractament de les dades de caràcter personal a les quals poguera tindre accés en execució de l'encàrrec de gestió, i li serà d'aplicació el que es disposa en la normativa de protecció de dades de caràcter personal.  
Aquest encàrrec no té naturalesa contractual ja que la seua execució no comporta cap contraprestació per a la Conselleria que encarrega. En aquest sentit, les despeses derivades de les possibles contractacions que es realitzen en el desenvolupament de l'encàrrec seran a càrrec de la conselleria que encarrega.  
Per tant, i de conformitat amb l'article 11 de la Llei 40/2015, les parts subscriuen aquest acord:  
  
Primer. Objecte de l'encàrrec  
L'objecte d'aquest encàrrec és la realització de les activitats de caràcter material, tècnic o de serveis corresponents a la supervisió dels projectes corresponents a les obres descrites en l'apartat III de la part expositiva, que la Vicepresidència Segona i Conselleria d'Habitatge i Arquitectura Bioclimàtica prestarà a la Conselleria d'Innovació, Universitats, Ciència i Societat Digital.  
Les activitats objecte d'aquest encàrrec es materialitzaran en la clàusula següent, i s'ajustaran a la planificació que s'establirà de comú acord.  
  
Segon. Activitats encarregades  
Les activitats encarregades fan referència a les pròpies de les oficines o unitats de Supervisió de Projectes per a les actuacions enumerades en l'apartat III de la part expositiva i les possibles modificacions d'aquestes, en relació amb els projectes bàsics i d'execució, els certificats finals i liquidacions d'obra, així com a l'aprovació de revisions de preus o preus contradictoris. Concretament, respecte als projectes:  
  
a) Verificació de les disposicions de caràcter legal o reglamentari, així com de la normativa tècnica que resulte d'aplicació a cada tipus d'avantprojectes, projectes d'obra i modificacions d'aquests, si escau, la supervisió dels quals exigisca la legislació vigent o les instruccions dictades que siguen aplicables.  
b) Examinar que els preus dels materials i de les unitats d'obra són els adequats per a l'execució del contracte en la previsió establida en l'article 102 i concordants de la Llei 9/2017, de 8 de novembre, de contractes del sector públic.  
c) Verificar que el projecte conté l'estudi de seguretat i salut o, si escau, l'estudi bàsic de seguretat i salut.  
d) Demanar els aclariments, les ampliacions de dades o estudis, o les rectificacions que consideren oportunes al projecte d'obra i, si escau, a la modificació d'aquest, i vetlar per l'esmena dels defectes que s'han observat.  
  
Tercer. Actes i resolucions  
De conformitat amb el que es disposa en l'article 11 de la Llei 40/2015, d'1 d'octubre, de règim jurídic del sector públic, els actes i les resolucions que hagen de dictar-se respecte a les matèries a què fa referència l'apartat segon seran adoptades per l'òrgan competent de la Conselleria d'Innovació, Universitats, Ciència i Societat Digital.  
  
  
Quart. Contractació i règim econòmic  
Correspon a la persona titular de la Conselleria d'Innovació, Universitats, Ciència i Societat Digital, dins dels límits legals pressupostaris, exercir les facultats ordinàries en matèria de contractació de les obres de rehabilitació energètica i funcional de l'antic edifici de Correus de Castelló de la Plana i disposar les despeses derivades de la seua execució, dins dels límits legals i pressupostaris, d'acord amb el que es disposa en l'article 28 de la Llei 5/1983, de 30 de desembre, del Consell.  
  
Correspon també a la persona titular de la Conselleria d'Innovació, Universitats, Ciència i Societat Digital, dins dels límits legals i pressupostaris, el pagament de les dietes i la disposició de les despeses que puguen derivar-se de les tasques objecte d'aquest encàrrec de gestió, amb càrrec a la caixa fixa de sotssecretaria estimades en un import màxim de 965 € per a l'exercici 2023, condicionat a l'existència de crèdit adequat i suficient en el pressupost de la Generalitat amb càrrec a l'exercici 2023.  
Així mateix, tal com estableix l'article 59.1 de la Llei 1/2015, de 6 de febrer, d'hisenda pública, del sector públic instrumental i de subvencions, té assignades les funcions d'autoritzar les despeses i efectuar la disposició de crèdit dels serveis al seu càrrec, a més li correspon reconéixer les obligacions i proposar la persona titular de la conselleria amb competència en matèria d'hisenda per a l'ordenació dels corresponents pagaments.  
Totes aquestes competències han sigut delegades en la Sotssecretaria de la Conselleria d'Innovació, Universitats, Ciència i Societat Digital, mitjançant la Resolució de 24 de febrer de 2021 (DOGV 03.03.2021), modificada per Resolució de 13 d'octubre de 2022 (DOGV 28.10.2022).  
Els deutes que es pogueren adquirir amb terceres persones físiques o jurídiques a conseqüència de l'execució de l'encàrrec seran a càrrec del pressupost de la Conselleria d'Innovació, Universitats, Ciència i Societat Digital.  
  
Cinqué. Coordinació  
La coordinació de les actuacions derivades d'aquest encàrrec es durà a terme a través de les sotssecretaries de la Conselleria d'Innovació, Universitats, Ciència i Societat Digital i de la Vicepresidència Segona i Conselleria d'Habitatge i Arquitectura Bioclimàtica.  
  
  
Sisé. Vigència  
Aquest acord produirà efectes des de l'endemà de la publicació en el Diari Oficial de la Generalitat Valenciana i fins a la data de la liquidació de l'obra o fins a la revocació expressa d'aquest encàrrec, llevat que es produïren circumstàncies que feren impossible o innecessària la seua execució, i en aquest cas quedarà sense efectes.  
Per al cas de modificació d'aquest acord, es requerirà l'acord unànime de les dues parts.  
Aquest acord podrà resoldre's per les causes següents:  
a) Pel transcurs del termini de vigència de l'acord.  
b) Per acord unànime de tots els signants.  
c) Per l'incompliment de les obligacions i compromisos assumits per part d'algun dels signants.  
d) Per decisió unilateral d'una de les parts, mitjançant comunicació expressa per escrit a l'altra part, amb una antelació mínima de dos mesos a la data en què el considere conclòs.  
e) Per la creació i cobertura de personal de la unitat administrativa pròpia amb competències en supervisió de projectes.  
f) Per qualsevol altra causa de les previstes en les lleis.  
En qualsevol cas, la resolució anticipada no afectarà les activitats en curs, les quals es continuaran desenvolupant de conformitat amb el que s'estableix en aquest acord.  
  
Seté. Publicitat  
L'encàrrec de gestió es publicarà en el Diari Oficial de la Generalitat Valenciana, de conformitat amb el que es disposa en l'article 11.3 de la Llei 40/2015, d'1 d'octubre, de règim jurídic del sector públic, i l'article 5.4 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
  
Alacant, 10 de març de 2023  
  
El vicepresident segon i   
conseller d'Habitatge i Arquitectura Bioclimàtica,  
HÉCTOR ILLUECA BALLESTER  
  
La consellera d'Innovació, Universitats,   
Ciència i Societat Digital,  
JOSEFINA BUENO ALONSO